צ'כיה: בולט שוב קבע 9.91 ש'
עודכן 21:32 31/05/2011
שיאן העולם גבר על מאלינגס (9.97) ב-100 מ'. 400 מש': שיא אישי לואן זיל
תחרות הגראנד פרי באוסטרבה אמנם לא נחשבת כחלק מסבב ליגת היהלום, אבל בשנים האחרונות היא הפכה לפנינת אתלטיקה, שמספקת שמות גדולים ותוצאות מצוינות. השם הגדול ביותר היום (שלישי) היה כמובן אלוף העולם, שיאן העולם והאלוף האולימפי בריצות ל-100 ו-200 מטרים - אוסיין בולט. הג'מייקני, שקבע 9.91 ברומא, ניצח גם הפעם עם אותה תוצאה בדיוק - 9.91 שניות.הריצה הייתה זהה לזו של יום חמישי שעבר. שוב בולט זינק לא טוב ורק אחרי 60 מטרים נכנס לקצב שלו. סטיב מאלינגס, שמחזיק בתוצאת השנה בעולם (9.89) איים על בן ארצו מג'מייקה, הוביל בחצי הראשון של הריצה, אבל נחלש ב-20 המטרים האחרונים וסיים עם 9.97 שניות. אין ספק שבולט לא בשיאו, אבל יש לו עוד שלושה חודשים כדי להגיע לטופ באליפות העולם בקוריאה. דניאל ביילי מאנטיגואה הגיע שלישי (10.08).
לפני שלוש שנים דיירון רובלס הגיע לאיצטדיון באוסטרבה והדהים את עולם האתלטיקה עם שיא עולם בריצה ל-100 מטרים משוכות, 12.87 שניות. שיפור של מאית אחת לשיאו של ליו שיאנג. הקובני, שניצח גם בשנה שעברה, זינק לא טוב אך לאחר מכן התאושש. רובלס, שינסה לזכות בתואר אלוף העולם בקיץ הקרוב, ניצח בריצה עם 13.14 שניות והקדים בעשירית אחת את דווייט תומאס הג'מייקני. טרנס טראמל, הלוזר הניצחי, סיים שלישי (13.30). אלוף העולם הנוכחי, ראיין בראת'ווייט, נפל אחרי המשוכה האחרונה ולא סיים את הריצה.
אלוף אירופה באולם, איבן אוחוב, פתח את העונה שלו ברגל ימין עם ניצחון כשעבר 2.32 מטרים. הרוסי הקדים את הגרמני ראול ספאנק (2.32) בזכות מאזן קפיצות עדיף. המקומי ירוסלב באבה הסתפק במקום השלישי עם 2.28 מ'. מרווין אנדרסון הג'מייקני ניצח בריצה ל-200 מטרים עם 20.27 שניות. בן ארצו ג'רמיין גונסאלס ניצח במרחק הכפול עם 45.07 שניות.
אל.ג'יי ואן זייל מדרום אפריקה קבע שיא אישי מדהים בריצה ל-400 מטרים משוכות. ואן זייל, שניצח בתחרות ליגת היהלום ברומא בשבוע שעבר, חצה את קו הסיום אחרי 47.66 שניות בלבד ובכך שיפר גם את שיא התחרות ואת תוצאת השנה בעולם. דייויד גרין הבריטי סיים שני עם 48.47 שניות. מתיאס דה זורדו מגרמניה זכה במדליית הזהב בזריקת כידון.
בשנה שעברה שלי אן פרייזר ניצחה בריצה ל-100 מטרים (11.04 שנ'), כעת כשעתידה של הג'מייקנית לא ברור אחרי שנמצאו בדמה חומרים אסורים, הבמה נשארה פנויה לבת ארצה ורוניקה קמפבל בראון. האלופה האולימפית ל-200 מטרים ניצחה בריצה הקצרה ושיפרה את שיא התחרות וקבעה את תוצאת השנה בעולם - 10.76 שניות. דבי פרגוסון הוותיקה מהבהאמס סיימה שניה עם 11.09 שניות. עדות לפער הגדול שהיה בריצה. קמפבל בראון שיפרה בעשירית אחת את תוצאת השנה של כרמליטה ג'טר האמריקנית.
שיאנית העולם בזריקת כידון, הצ'כית ברבורה ספוטאקובה, איכזבה את הקהל המקומי כשסיימה שניה עם 64.78 מטרים. הרוסייה מריה אבאקומובה ניצחה עם 65.81 מטרים.
http://www.sport5.co.il/SIP_STORAGE/FILES/0/232210.jpg